Am naechschte Tag hemmer de Waeg uf Columbie i Agriff gno miteme Stopp bi Otavalo. Det hemmer d Sonja bsuecht, sie hed sich mittlerwiile guet vom Durchfall erholt gha.Mir sind mitem Bus ueber d Graenze vo Ecuador uf Columbie und mir hend muesse ueber en Brugg laufe, das isch no cool gsi. Mir hend denn in Pasto uebernachtet,  will mer z mued gsi sind zum wiiterreise. Am naechschte Tag simmer grad wiiters mitem Bus uf Popayan. Das isch en Horrorbusfahrt gsi, de Bus isch fascht usenand gheit und de Fahrer hed null Fiiengfuehl gha bim Fahre, sone abprupte Fahrstil hani ned grad erlaebt. Denn ueberholt er i Kurvene, ueberquert doppleti Sicherheitslinie, mir hend nur no d Auge zueta und baettet. Womer denn aendli acho sind, hed ues en total in wiiss kleideti Stadt empfange. Bi mir vorcho wie in Griecheland. Defuer isch ueses Hostel en  Abstiiegi gsi, s Zimmer ohni Faenschter und miteme Bett, wo fascht usenandgheit isch. Mit 3 goiferige Boxerhuend hesch denn irgendwie din Schlaf muesse finde. Denn simmer witers uf Salento. Hei das isch denn es schoens Doerfli gsi. Du bisch dir vorcho wie ide 50ger Jahre, d Gebaeude sind farbig, d Autos uralt und d Luet sind mit Kutschene umenand gfahre. Det isch Ziit richtiggehend stahblube. Mir sind denn miteme Jeep is Gjaett usegfahre. Det hesch choenne go wandere, es hed usgseh wie ide Schwiz. Ich ha  aber viel lieber welle oeppis anders dete, naemlich go Magic-Pilzli sueche und aesse. Obwohl mer das ned haetti doerfe, hani ned choenne widerstah und bi denn uf d Suechi. Die sind i Chueflaede usegwachse. Aso bini dene Alpepizzene nache und ha prompt gfunde. Denn hani vorsichtig eine gaesse, ha aber gar nuet gmerkt, so hani denn wiiteri 6 gaesse. Denn isch en Jeep verbigfahre und hed aghalte und mir hend so ta, als wuerded mir Foetelis mache. Det hani scho chli Schiss uebercho. Nach dene 7 Pilzli hanis denn  afe merke und mir sind fascht de ganz Waeg singend zrugg uf Salento heigloffe und ich ha die ganz Landschaft miteme Blaustich gseh :-)  Denn hemmer ues welle echli en ruhigeri Zit goenne, vo dene viele Busfahrte hemmer echli gnueg gha. In Medellin hemmer en Flug uf Cartagena gno. De Flug heatted mir no fascht verpasst, will mir ned gwuesst hend, dass es in Medellin zwei Flueghaefe git. Prompt isch uese Flueger bim wiiter waeg glaegne Flughafe gfloge. Mir hend Bluet gschwitzt im Bus zum Flughafe, will  mir viel z spaht dra gsi sind. Aendli acho, simmer dur Passkontrolle graennt und i letschter Sekunde hemmer no choenne istiege. Nach 5min simmer scho ide Luft gsi. In Cartagena heds ues denn fascht hinneusetaetscht. Voll das andere Klima, heiss und tueppig. Cartagena hed ues so guet gfalle, dass mir grad en Wuche blube sind. Mir hend en Kolumbianer kaenneglernt, wo ues die ganz Stadt zeigt hed und ues intressanti Gschichte verzellt hed ueber d Guerillas. Er saelber hed au muesse iruecke und isch paar Mal  knapp am Tod verbi. Das isch mer no igfahre.  Denn simmer no zum Vulkan "De Lodo el Totumo" gange. D Busfahrt isch wieder einisch meh ned normal verloffe. Zerscht hemmer en Reifepanne gha, en Stund spoeter simmer ine scharfi Polizeikontrolle cho und zum Schluss isch ploetzlich s Benzin usgange. Mir sind denn aber glich no acho und ues hed en 15m hoeche Vulkan (mir hend gmeint ues erwartet en riese Baerg) empfange und det hemmer choenne d Leitere duruf und denn is Schlammbad inegumpe. De Schlamm isch  quasi d Lava vo dem Vulkan und es sind immer so Blattere ufgstosse, das isch voll geil gsi. Det bisch ned abgsunke, sondern du bisch ade Oberflaechi gschwumme. Denn hends di grad afe massiere, natuerlich ned gratis, aber das hend mir ues goennt.  Denn hemmer aendli welle s Meer gseh und sind denn per Boot vo Cartagena a Playa Blanca gfahre. Das isch en wiisse Sandstrand mit tuerkisblauem Wasser. Womer vom Boot usgstiege sind, simmer fascht gfraesse worde. Die Iheimische hend ues alles, aber wuerkli alles  welle atreie. Sie hend ues Camarones (so Crevettene) is Muul inegstosse oder so grusigi kittschigi Chettelis atreit. Wemmer am aesse gsi isch, sinds cho und hend eim d Chetteli sogar uf de Arm gleit. Wenns es ned grad is Taeller inetah hend, isch grad es Wunder gsi. Das isch mit de Zit richtig eklig worde und me hend muesse afe unfruendlich waerde, suscht bisch die ned los worde. Mir hend denn eifach nur no uf Schwizerduetsch gantwortet, das hed echli ghulfe. Aber einsich hemmer ues en Massage goennt und de  Priis vorher ned abgmacht und denn hemmer es Vermoege choenne zahle. Hei das isch aecht ned normal gsi, wie immer hesch muesse hartnaeckig sii, dass ned zviel zahlsch. Mir sind denn echli waeg vom Rummel und sind eifach mal am Playa Blanca entlang gloffe, bis mir fascht ellei gsi sind. Denn hemmer dete bi eim choenne Haengemattene miete, grad 10m vom Strand enfaernt, das isch de Hammer gsi. Uesi Duschi isch es Raegewasserfass gsi und Kerzene sind uesi Elektrizitaet gsi. Ide Nacht sind denn aber d Muggene  cho und hend ues voll verstoche, mir hend amigs eso Biissafaell gha, dass mer hend muesse notfaellmaessig go Essig uftriebe, mir hends amigs nuemme usghalte. Und mir hend muesse luege, dass mir kei Infektion ueberchoemed. En Schwiizerin, womer troffe hend, hed en riesigi Eiterwunde gha und hed muesse i Spital die go useschniide. Die Muggestich hani amigs vergaesse, wenn ich 2 Stund ununterbroche im Wasser gsi bin, bi richtig suechtig gsi nach dem schoene Meer. Denn nach 3 Taeg hemmer welle zahle, aber mir  hend gmerkt, dass mir gar nuemme gnueg Gaeld hend zum uesi Uebernachtig z zahle, will die ues so abzockt hend. Denn hemmer de ganz Tag nuet choenne aesse. Zum Glueck hemmer vonere Kollegin Gaeld choenne usglehne, womer im Hostel in Cartagena kaenneglernt und au grad bim Playa Blanca acho isch. Mir sind denn mit Kohldampf wieder zrugg uf Cartagena cho. Denn simmer wiiters uf St. Marta. Det hemmer unbedingt i Park Tayrona welle, das isch eine vo de schoenschte Nationalpaerk vo Columbie. Det simmer denn mitem  Bus uf "Los Angeles" gfahre und mir sind z mitzt ide Pampe usgstiege. Es isch mer grad vorcho wie bim Amazoonico z Ecuador im Tschungel. Det hemmer denn wieder Haengemattene gha zum Schlafe, miteme eignige WC us Stei gmacht. Denn hani welle is Meer go bade und bi echli inegloffe und denn heds mi wie en Sog wiiter inegrisse, ha grad en Panikattacke gha und bi mit Mueh wieder a Land cho. Es hed krassi Stroemige gha, woni nachher usegfunde han. Drum bini denn nur echli am Ufer gsi und ha mi vo de Waellene und  Sand lah zuedecke la. Denn isch no oepps Gfuerchigs passiert. Ide Nacht simmer so ide Haengemattene glaege und es isch stockdunkel gsi. Denn am Morge am Eis verwachi und ghoere so Schritt und gseh en dunkli Gstahlt. Das isch en Maa gsi, wo gfragt hed, oeb er da chan schlafe, er heig mega chalt. Denn hani gseit, easy ja. Denn spannt er sini Haengematte so noech a mini, dass mer anenand acho sind. Denn hani gseit: "Es muy cerca!" Denn hed er Position gwaechslet und isch zwueschtet de Aurelia und mir sini  Haengematte go ufspanne, aber das isch ihm z wenig noech gsi und hed sini Haengematte es dritts Mal gwaechslet und zwar uf die ander Siite naeb de Aurelia. Denn isch denn d Aurelia mal verwachet und hed en luute Schrei useghla: "Christinaaaaa was macht de da?" Denn isch er denn vomelei gange. Hei nachher hani nuemme richtig choenne schlafe. Ja aber suscht isch das Plaetzli superschoen gsi. Mir sind denn wiiters ane meh touristische Ort, wo "Cabo San Juan de Guia" gheisse hed. De Waeg dethi hemmer muesse laufe und  mir sind versunke im Schlamm. Ich bi fascht nuemme usecho und mini Sandale hani muesse tuef im Dreck go usezieh. Mit dem ganze Gepaeck isch das no eklig gsi. Nach 2 Stund simmer denn mal acho, es isch scho dunkel gsi. D Landschaft isch en Traum gsi, wie ide Seychellen, gemaess Aurelia. Mir hend denn choenne uf sone Turm ufe au wieder uf Haengemattene go schlafe. D Ussicht isch unuebertraeffbar bombastisch gsi. En krassi Sicht ufs Meer. Aber einisch heds ues voll verraegnet ide Nacht, wos sone Sturm gaeh  hed. S Meer isch da aber badetauglich gsi und ich bi wieder meh im Wasser gsi als oeppis anders. Einisch bini no uf Pueblito ufegloffe, en 1.5 Stund Klaetterwaeg im Raegewald. Woni acho bin, hani gmeint, jetzt chani eis go zieh aber es hed genau 2 Strohhuettli gha, nada mas. Denn hed en 2. Haarschniedesession muesse ane. D Aurelia hed mir am Strand d Haar nomal nahgfaerbt und gschnitte, es isch zwar fascht dunkel gsi, aber es isch en z geili Erfahrig gsi. Ich bi denn is dunkle Meer mini Haar go uswaesche und  es sind so zwei schwarzi Choepf im Wasser umegschwumme, kei Ahnig was das gsi isch, drum bini denn schnell wieder dusse gsi. Ja und so sind Taeg gli scho mal zellt gsi, mir hend ues muesse uf de Waeg Richtig Bogota mache, wo uesi Flueg um die glich Zit uf em Programm gstande sind. Mir sind per Speedboat zrugg uf Cartagena (de Schlammwaeg hemmer ues gspart das Mal) und denn per Flugzueg uf Bogota. Denn hemmer ues en letschte geile Tag in Bogota gmacht. Mir sind go Shoppe und i eim Lade simmer mit de  Verkaeufer is Gsproech cho. Denn hends ues so groeschteti Koenigsameise zum aesse abotte und nach langem Zoegere hani voll eini gaesse. Waehhh isch aso ned mis Ding gsi, has mit Wasser abegspuelt. Denn simmer s letschte Mal fein go aesse und denn spontan ine Cowboybar inetramped. Denn simmer denn verhocked, hend mit de Iheimische tanzed und Rum trunke. Das isch en schoene Abschluss gsi. Denn isch es am naechste Tag uf de Flughafe gange. Alles hed guet klappet, packt isch alles gsi und denn heds agfange, das  Rieseghetto vor de Passkontrolle.